Document ID: 32008D0056

РЕШЕНИЕ НА КОМИСИЯТА
от 16 януари 2008 година
за даване на право на държавите-членки да удължават временните разрешения, издадени за новите активни вещества бентиавалкарб, прокиназид и сребърен тиосулфат
(нотифицирано под номер C(2008) 9)
(Текст от значение за ЕИП)
(2008/56/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО през месец април 2002 г. Белгия получи заявление от Kumiai Chemicals Industry Co. Ltd. за включването на активното вещество бентиавалкарб в приложение I към Директива 91/414/ЕИО. Решение 2003/35/ЕО на Комисията (2) потвърждава, че досието е пълно и може да се приеме, че принципно удовлетворява изискванията за данни и информация от приложения II и III към тази директива.
(2)
През януари 2004 г. Обединеното кралство получи заявление от страна на DuPont (UK) Ltd. относно прокиназид. Решение 2004/686/ЕО на Комисията (3) потвърждава, че досието е пълно и може да се приеме, че принципно удовлетворява изискванията за данни и информация от приложения II и III към тази директива.
(3)
През януари 2003 г. Нидерландия получи заявление от страна на Enhold B.V. относно сребърен тиосулфат. Решение 2003/850/ЕО на Комисията (4) потвърждава, че досието е пълно и може да се приеме, че принципно удовлетворява изискванията за данни и информация от приложения II и III към тази директива.
(4)
Необходимо беше да се потвърди пълнотата на досиетата, за да бъдат подробно разгледани, и да се даде възможност на държавите-членки да предоставят временни разрешителни за период до три години за продукти за растителна защита, съдържащи въпросните активни вещества, при спазване на условията, определени в член 8, параграф 1 от Директива 91/414/ЕИО, и по-специално при спазване на условието за подробна оценка на активните вещества и на продукта за растителна защита, като се имат предвид определените в тази директива изисквания.
(5)
За тези активни вещества е направена оценка на въздействието им върху здравето на хората и върху околната среда, в съответствие с разпоредбите на член 6, параграфи 2 и 4 от Директива 91/414/ЕИО, за употребите, предложени от заявителите. Докладващите държави-членки представиха на Комисията проектодокладите за оценка съответно на 10 май 2004 г. (бентиавалкарб), 9 юни 2006 г. (прокиназид) и 9 ноември 2005 г. (сребърен тиосулфат).
(6)
След представяне на проектодокладите за оценка от страна на докладващите държави-членки беше преценено, че е необходимо да се поиска от заявителите допълнителна информация, а докладващите държави-членки трябва да проучат информацията и предоставят оценките си. Затова понастоящем тече проучването на досиетата и оценките няма да могат да се впишат във времевата рамка, предвидена в Директива 91/414/ЕИО.
(7)
Тъй като оценката, направена досега, не установи причина за безпокойство в момента, уместно е да се позволи на държавите-членки да продължат временните разрешителни, издадени за продукти за растителна защита, съдържащи въпросните активни вещества, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи разглеждането на досиетата. Очаква се процесът по изготвяне на оценката и вземането на решение за възможното включване на бентиавалкарб, прокиназид и сребърен тиосулфат в приложение I да бъде завършен до 24 месеца.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължават временните разрешителни, изготвени за продукти за растителна защита, съдържащи бентиавалкарб, прокиназид или сребърен тиосулфат, за период, който не превишава 24 месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 16 януари 2008 година.

Labels: 0
3
6